《留赠原长清张明府》
清代·戴亨

兰蕙同芬芳，枝叶故相连。杰士慕道义，不在多晤言。

忆昔初遇君，平生昧周旋。世人正欲杀，君情何缠绵。

岂为结交欢，急难心炯然。慈闱老病笃，望子不得还。

中心握汤火，归我解倒悬。我归见母拜，泪下如迸泉。

不谓生聚时，即为死别年。锡类向微君，抱痛恨终天。

何以喻君情，深同九仞渊。何以致余感，将与石同坚。

渊或有时竭，石或有崩骞。唯此区区心，历劫永不迁。

作者简介：戴亨，字通乾，号遂堂，汉军旗人。康熙辛丑进士，官齐河知县。有《庆芝堂诗集》。